ლამბერტ ვან რივსი

კორბინ ვან რივსი (ბიძაშვილი);

ლამბერტ ვან რივსი, ამარის იმპერიის მზვერავთა პირველი დივიზიონის მეთაური და სამხედრო-პოლიტიკურ ორდენი ჰიდრას დიდი მაგისტრი.

## ვან რივსების საგვარეულო

ვან რივსების საგვარეულო არის ახალ აღმოცენებული ოჯახი ამარის იმპერიის სამხედროთა კლასიდან. ამარის იმპერიაში ახალი რეჟიმის დამყარებით ბევრი ძველი არისტოკრატიული ოჯახი შეეწირა "წმენდას". მათი ადგილები კი დაიკავეს ახალმა ოჯახებმა, რომლებიც ზოგი ვაჭრების კლასიდან და ზოგიც სამხედროთა კლასიდან გამოვიდა. ერთ-ერთი ასეთი იყო ვან რივსების ოჯახი. ახალი იმპერატორის, ფელიქს I აემილიუსისადმი ერთგულებისთვის ვან რივსების ოჯახს სოციალური სტატუსი აუმაღლდათ. მანამდე ვან რივსები იყვნენ ამარის იმპერიის ჩრდილოური პროვინციის, ანადიუსის ოლქის ადგილობრივი, მცირე აზნაურები. ისინი რამდენიმე თაობის განმავლობაში იყვნენ ანადიუსის ოლქის გამგებლები. სანამ ჯერ კიდევ არსებობდა დერენიის სამეფო, ვან რივსების საგვარეულო დარაჯობდა ყინულოვანი ზღვისკენ მიმავალ საიდუმლო გზას, რომელიც გადიოდა დუმატის მთებში.

## ლეგენდები და ფაქტები

ლეგენდის თანახმად, ამ მთებს ოდესღაც ვიმმარკის მთები ეწოდებოდა და მანდ, ვიმმარკის მთებში, ბინადრობდნენ ოდესღაც ძველი ღვთაებები. წმინდა ადგილი, სადაც საუკუნეების წინათ უამრავი მიმდევარი მოდიოდა რათა საკუთარი თვალით ეხილა ძველი ღვთაებები. ესენი იყვნენ  შვიდი დრაკონი, შვიდი ღვთაება, რომლებმაც შექმნეს სამყარო.
დუმატი, დრაკონი სიჩუმისა,
ზაზიკელი, დრაკონი ქაოსისა,
ტოტი, დრაკონი ცეცხლისა,
ანდორალი, დრაკონი მონებისა,
ურტემიელი, დრაკონი სილამაზისა,
რაზიკელი, დრაკონი იდუმალებისა,
ლუსაკანი, დრაკონი ღამისა.
სწორედ ამ შვიდი ღვთაების კულტის მიმდევრებმა ჩამოაყალიბეს ძველი ამარის იმპერიის ნანგრევებზე  დერენიის სამეფო და აღიარეს შვიდი ღვთაება. ძველი ღმერთების, კერძოდ დუმატის ქურუმის შთამომავლები, საუკუნეების განმავლობაში იცავდნენ ღმერთების საუფლოსკენ მიმავალ გზას. მათი რიცხვი მცირდებოდა დროთა განმავლობაში, სანამ თვით დერენიის სამეფო არ იქნა დაპყრობილი სამხრეთელი სამეფოს მიერ. სწორედ ამ ლეგენდის თანახმად, ქურუმის შთამომავლები არიან ვან რივსები.

## ადრეული წლები

ლამბერტ ვან რივსის ახალგაზრდობის შესახებ ბევრი არ არის ცნობილი. იმპერიულ არქივებში მხოლოდ ისაა ცნობილი, რომ იგი მოგზაურობდა აღმოსავლეთში მკვდარ მიწებზე. იგი აგრეთვე ალ'მორაკის, მარდინის სამეფოშიც და რიქსტის არქიპელაგშიც იყო, სადაც გაეცნო ბნელი ელფების კულტურას და ისტორიას. მათგან ღვთაება შილენის შესახებ შეიცნო. რიქსტის არქიპელაგში მან 3 წელი დაჰყო. შემდგომ იგი გაეშურა დასავლეთით, სადაც მან დემონთა კუნძულებს მიაგნო და შემდგომ 2 წელი მისგან არაფერი ისმოდა, სანამ მოულოდნელად ცვერგჰოლმში არ გამოჩნდა. იგი მჭედელ ჯუჯებთან ერთად მუშაობდა შეგირდად და მათ ცოდნას ეზიარებოდა. 3 წელი გაატარა ცვერჰოლმის სამეფოში და რკინის მთებიდან, რამსეიას იმპერიის გავლით, კერეუტის რესპუბლიკაში ჩავიდა, სადაც პირადად გაიცნო ინკვიზიციის ორდენი და მათი მოღვაწეობა. იგი ინკვიზიციას ხშირად სტუმრობდა, თუმცა არასდროს აპირებდა მათ რიგებში გაწევრიანებას. კერეუტში მან 2 წელი დაჰყო, რის შემდეგადაც ლამბერტი დაბრუნდა სამშობლოში.

## ომი და ინტრიგები

მშობლიურ მხარეში დაბრუნებისას ქვეყანა დახვდა რელიგიურ ტერორში გახვეული. ცეცხლის წვიმიდან 500 წელს ამარიის იმპერიაში მძვინვარებდა სასტიკი რელიგიური ტერორი, რომელსაც უამრავი უდანაშაულო ადამიანი ემსხვერპლა, მათ შორის ვან რივსების ოჯახიც. ლამბერტის უმცროსი ძმა, ეგბერტი და ორი ბიძაშვილი, რობერტ და კორბინ ვან რივსები, ჯერ დატყვევებულები იყვნენ და შემდგომ სიკვდილით დასჯილები. ლამბერტი თავის მშობლიურ კერაში დაბრუნდა და შეუდგა დაქცეული სახლისა და ოჯახის ავტორიტეტის აღდგენას. ც.წ.-დან 501 წელს იგი 3 ბატალიონს მეთაურობდა, რომლებიც ჩრდილოეთში იყვნენ განლაგებულნი. როდესაც  ამარის იმპერიაში სამოქალაქო ომი დაიწყო, ლამბერტი უკვე 6 ბატალიონს მეთაურობდა და ანადიუსის ოლქის დამოუკიდებლობისთვის იბრძოდა. როდესაც ამარის იმპერიის სამოქალაქო ომში გაიმარჯვა "პატრიოტთა ფრაქციამ" და ტახტზე ახალი იმპერატორი ავიდა, კერძოდ, ფელიქს I აემილიუსი, მხოლოდ მაშინ შეწყვიტა ლამბერტმა ბრძოლა, ფარ-ხმალი გვერდზე გადადო და ახალ იმპერატორს ერთგულება შეჰფიცა, რის სანაცვლოდაც მის ოჯახს ანადიუსის ოლქი სამემკვიდრეოდ გადაეცა. ც.წ.-დან 503 წელს, როდესაც ამარის იმპერია გამოეთიშა მარილიან ომს, იმპერატორი ფელიქსი საშინაო საქმეებზე გადაერთო. სწორედ ამ დროს იგი აყალიბებს სამხედრო-პოლიტიკურ ორდენს სახელწოდებით ჰიდრა, რათა მსოფლიოს პოლიტიკურ ასპარეზზე ამარის იმპერიის ინტერესები იყოს დაცული და მისი გავლენა გაფართოვდეს.

## გარეგნობა და ხასიათი

ლამბერტ ვან რივსი არის საშუალო სიმაღლის, ასაკოვანი მამაკაცი შავი თმებით და ყავისფერი თვალით. ცალი თვალი მან მსოფლიოში მოგზაურობისას დაკარგა. ადამიანები, ვისაც შეხება ჰქონია ლამბერტთან, ამბობენ, რომ იგი საკმაოდ ზრდილობიანი, თუმცა ჩაკეტილი პიროვნებაა. ბევრი ლაპარაკი არ უყვარს, თუმცა კარგ მოსაუბრესთან მსჯელობა უყვარს. იგი მუდამ წარსულით ინტერესდება. ზოგიერთი ახლობელის თქმით, მას მელანქოლიური ნოსტალგია აწუხებს, თუმცა კონკრეტულად რატომ, არავინ იცის.